ועדת החוקה, חוק ומשפט, כנסת 15, פרוטוקול מספר 233, 2000-12-12 15:00

אמנון רובינשטיין: אני פותח את ישיבת הוועדה.

אמנון רובינשטיין: הנושא הוא הצבעה על החלת הרציפות על הצעות חוק מהכנסת ה-14 – הצעת חוק יסוד: הממשלה (ביטול והשבה).

יוסף לפיד: ביקשתי התייעצות סיעתית.

נסים דהן: האם אי-אפשר לקיים דיון קצת יותר ממצה?

אמנון רובינשטיין: היה דיון שלוש שעות.

נסים דהן: לא שמעתי שדיברו על זה פעם.

יעל דיין: שלוש שנים עסקו בזה.

נסים דהן: יש לי הערות, אני יכול לדבר על הנושא?

אמנון רובינשטיין: לא.

אמנון רובינשטיין: קבעתי הצבעה לשעה 3.

ראובן ריבלין: חבר-הכנסת לנדאו יצביע במקום חבר-הכנסת יובל שטייניץ.

שאול יהלום: אם תהיה פה בקשה להתייעצות תדחה את זה יותר?

אמנון רובינשטיין: לא.

שאול יהלום: לפחות לשבועיים.

יוסף לפיד: מה הנוהג של הוועדה הזאת לגבי התייעצות סיעתית?

אמנון רובינשטיין: אין לי נוהג.

אמנון רובינשטיין: קבעתי שההצבעה תהיה בשעה 3.

אמנון רובינשטיין: שתי סיעות מבקשות התייעצות סיעתית, אחת ביקשה ממני לדחות את ההצבעה לשבוע, השניה ביקשה לדחות לשבועיים.

אמנון רובינשטיין: אני לא יכול לתת את הדחייה הזאת.

אמנון רובינשטיין: הכול תלוי באופי הענין.

אמנון רובינשטיין: למשל בשבוע שעבר בהצעת החוק של רובי ריבלין היו חילוקי דעות בתוך סיעת העבודה בין חברת הכנסת יעל דיין לבין חבר-הכנסת יוסי כץ.

אמנון רובינשטיין: הם ביקשו התייעצות סיעתית לפתור את חילוקי הדעות ביניהם על נושא שלא עמד על סדר-היום ונתתי להם שבוע.

אמנון רובינשטיין: אתם יודעים מה עמדתי האישית בנושא הזה אבל אני חייב להיות הוגן כלפי כל סיעות הבית.

אמנון רובינשטיין: הנושא הזה עמד קודם לדיון בכנסת הקודמת, עמד כאן לדיון במשך שנה וחצי ונידחה לפי בקשת ראש הממשלה.

אמנון רובינשטיין: אני הודעתי מזמן שאני קובע את ההצבעה היום.

אמנון רובינשטיין: אני חייב לקבל את הבקשה להתייעצות סיעתית ואערוך את ההצבעה היום בשעה 16:30.

קריאות: אי-אפשר.

ראובן ריבלין: תרגילים פרלמנטריים הם לגיטימיים ואפשר להשתמש בהם לצורך השגת דברים מהותיים אבל גם יש חוקים למשחק.

ראובן ריבלין: מדובר פה בהצעת חוק שעומדת על סדר יומה של הכנסת במשך שנה וחצי וגם בכנסת הקודמת משום שהצעת החוק של חבר-הכנסת לנדאו ושל חבר-הכנסת לשעבר – אני מקווה לומר בקרוב השר לשעבר – יוסי ביילין עומדות על סדר-היום של הכנסת תקופה ארוכה.

ראובן ריבלין: היו דיונים רבים ועימותים ברדיו, בטלוויזיה ובתקשורת כאשר רבים מהחברים שהיום מבקשים את ההסתייגות היו שותפים לדיון שהיה בפני הציבור כולו.

שאול יהלום: אנחנו מבקשים שבועיים, זה הכול.

ראובן ריבלין: שבועיים יכולים להיות מעט זמן ויכולים להיות הרבה זמן.

שאול יהלום: לא פתרת היום את הבעיה של 60 יום או 90 יום וכבר אתה רוצה- - -

אמנון רובינשטיין: אני יכול לעשות הצבעה בקרב חברי הוועדה על ההתייעצות.

יוסף לפיד: אפשר להצביע אם לתת התייעצות סיעתית או לא.

אמנון רובינשטיין: לא על המועד.

ראובן ריבלין: אני מציע לדחות את הישיבה עד שעה 3:30 ולהצביע.

שאול יהלום: מה הדורסנות הזאת?

אברהם רביץ: כיושב-ראש ועדה לשעבר אני רוצה לומר מלה.

אברהם רביץ: אני קיבלתי את כל ההתייעצויות הסיעתיות.

אברהם רביץ: דנו היום שלוש שעות ונאמר לנו שההצבעה תהיה בשעה שלוש.

אברהם רביץ: בסוף הדיון בבוקר היה צריך מר לפיד לומר שהוא רוצה התייעצות סיעתית, לא לפני ההצבעה.

אמנון רובינשטיין: אני קובע את ההצבעה ב-4:30 כי אין הצבעות במליאה בגלל הרמאדן.

אופיר פינס-פז: אי-אפשר, אנשים הולכים לתפילה.

ראובן ריבלין: בשעה 3:45.

אמנון רובינשטיין: בסדר.

אמנון רובינשטיין: (הישיבה הופסקה בשעה 15:05) (הישיבה חודשה בשעה 15:45)

אמנון רובינשטיין: אני מחדש את הישיבה.

אמנון רובינשטיין: אני מתחיל את ההצבעה ושלא כמנהגנו נעשה הצבעה שמית.

אמנון רובינשטיין: מצביעים בעד או נגד הרציפות.

אמנון רובינשטיין: מי שלא יהיה כאן נעשה סיבוב שני כדי לוודא שכולם מצביעים.

דורית ואג: אמנון רובינשטיין - נגד קולט אביטל - בעד טלב אלסאנע - אינו נוכח עוזי ברעם - בעד עזמי בשארה - אינו נוכח יעל דיין - בעד צחי הנגבי

ראובן ריבלין: חבר-הכנסת קרא מצביע במקום הנגבי.

ראובן ריבלין: איוב קרא - בעד דוד טל - נגד שאול יהלום - נגד יוסי כץ - בעד אליעזר כהן

אביגדור ליברמן: אני במקומו.

אביגדור ליברמן: אביגדור ליברמן - נגד ציפי לבני - בעד יוסף לפיד - נגד יצחק סבן - נגד אופיר פינס-פז - בעד דליה רבין-פילוסוף - בעד אברהם רביץ - בעד יובל שטייניץ

ראובן ריבלין: חבר-הכנסת עוזי לנדאו מחליף אותו.

ראובן ריבלין: עוזי לנדאו - בעד נתן שרנסקי - נגד

אופיר פינס-פז: חבר-הכנסת שירי ויצמן מצביע במקום עזמי בשארה.

אופיר פינס-פז: ויצמן שירי - בעד

דורית ואג: 11 בעד; 7 נגד.

נסים דהן: אנחנו מבקשים רוויזיה.

שאול יהלום: אנחנו מבקשים רוויזיה.

ראובן ריבלין: ב-4:15.

נסים דהן: באמצע המליאה?

שאול יהלום: על חודו של יום אתה רוצה לשנות את הבחירות?

אופיר פינס-פז: הוא רוצה רוויזיה מחר.

אופיר פינס-פז: יש פה רוב מוחץ.

דוד טל: יש הליך דמוקרטי שמתבצע כאן יום-יום והיום אתה לא יכול למנוע את זה.

יוסי כץ: הליכוד נמצא במרכז שלו, נקבע את זה למחר ב-10 בבוקר.

ראובן ריבלין: יש פה מיעוט דורסני.

דוד טל: תבואו בידיים נקיות.

ראובן ריבלין: אנחנו נשארים.

איוב קרא: אנחנו לא רוצים דחייה.

ראובן ריבלין: לענין זה אין היום מרכז.

שאול יהלום: איזו דורסנות זאת.

אמנון רובינשטיין: בשעה 4:30.

שאול יהלום: כך הם יעלו לכם את אחוז החסימה ל-5%.

איוב קרא: למה אתם משתוללים?

איוב קרא: כל רגע אתם במניפולציה אחרת.

איוב קרא: נגמור את זה היום אפילו עם דחיית המרכז, לא יעזור לכם.

ראובן ריבלין: הודעה.

ראובן ריבלין: למרות המרכז חברי הליכוד רואים בנושא הזה ענין חשוב והם נשארים פה עד אשר תיערך ההצבעה.

ראובן ריבלין: נקודה שניה.

ראובן ריבלין: עוד לא קרה בתולדות הכנסת שכל חברי הכנסת, למעט אחד, נמצאים, הרוב הוא מוחלט וברור.

ראובן ריבלין: כל חברי הוועדה שצריכים רוויזיה, זה תרגיל מותר וכשר ואדוני היושב-ראש יכול להצביע בשעה 4:15.

דוד טל: זו לא הפעם הראשונה שמבקשים רוויזיה וככל שמבקשים היא ניתנת מדי פעם.

דוד טל: אני מודיע לך, אדוני היושב-ראש, שבכוונתנו לכנס את חברי ש"ס בשעה הקרובה.

דוד טל: יתרה מכך יש לנו הצעת חוק.

איוב קרא: אני שמח על השידוך בין טומי לפיד לבין ש"ס.

ויצמן שירי: הדיון הזה נקבע לפני שלושה שבועות וצריך לגמור את זה היום.

ויצמן שירי: זה לא מחטף.

יוסף לפיד: הסצינה הזאת היא האות לבאות כאשר שתי המפלגות הגדולות מתאחדות במשהו הן מפעילות בו דורסנות בלתי נסבלת.

עוזי ברעם: איזו דורסנות?

יוסף לפיד: אדוני היושב-ראש, אני מבקש שלא תיבהל אלא תנהיג פרוצדורה כפי שנהוג.

עוזי לנדאו: הקול קול ש"ס והידיים ידי טומי.

אופיר פינס-פז: יש פה רוב מוחץ ברור.

שאול יהלום: רוויזיה נועדה למיעוט, לא לרוב ויש פה מיעוט רציני.

שאול יהלום: אני מבקש משתי המפלגות הגדולות להפסיק את הדורסנות הנוראה.

שאול יהלום: ככה יעלו לכם את אחוז החסימה ל-5%.

אמנון רובינשטיין: ההחלטה שלי היא: הרוויזיה תהיה מחר בשעה שתופיע על לוח המודעות.

אמנון רובינשטיין: לחשש של חבר-הכנסת אופיר פינס, אני אדאג שמחר זה יוכרז בכנסת.